khistorydata/jeongjo-sjw-relations huggingface dataset:
정조 13년
右議政蔡濟恭箚曰伏以臣二載中書百務尸素雖以昨日訓局船事見之其昏憒不能事事之罪不可逭也嗚呼遷園期迫萬事皆涕凡係奉轝之具欲有以必誠必信少慰我殿下皇皇莫逮之慟者愚夫賤隷莫不皆然而爲將臣者慢不趨令本局船隻之預待於船艙者不能居十之二三其罪顧何如也臣旣名之以都相矇不聞知及其事現之後始憑傳敎得其事由甚矣臣之罷軟不勝任也苟使臣凡於營門之事檢束有方畏憚有素則噫彼將臣豈無一言半辭之問及於臣而自行己志若是之甚哉究厥罪狀臣實爲首泥首金吾惟嚴誅是俟史官踵接恩諭荐降靜攝之中不敢更瀆不得已歸伏私次而有罪未勘無他自措達宵失寐待曉治箚悉暴惶愧之情伏乞聖慈亟降威罰以爲人臣不職者之戒焉取進止答曰省箚具悉卿懇不必深引卿其安心勿辭卽起視事仍傳曰此批答遣史官傳諭
정조 13년
己酉九月初八日巳時上御重熙堂左承旨入侍時行左承旨徐鼎修記事官徐有聞記注官金健修記事官金祖淳以次進伏訖上命讀公事書判付訖命書傳敎曰左承旨許遞前望單子入之命退承史以次退出
정조 13년
行都承旨金載瓚坐左承旨未差右承旨未差左副承旨李敏采坐右副承旨洪仁浩坐直同副承旨閔台爀坐直注書徐有聞仕一員未差假注書李海隣仕直事變假注書沈能迪仕
정조 13년
藥房都提調李性源提調鄭昌順副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
藥房都提調李性源提調鄭昌順副提調金載瓚持湯劑來詣閤外請對矣傳曰湯劑封入退去
정조 13년
洪仁浩啓曰藥房都提調李性源提調鄭昌順副提調金載瓚持湯劑來詣閤外請對矣傳曰湯劑封入退去
정조 13년
洪仁浩啓曰藥房都提調李性源提調鄭昌順副提調金載瓚持湯劑來詣閤外更爲請對矣傳曰入侍
정조 13년
傳于李敏采曰藥房入侍
정조 13년
以全羅監司狀啓淳昌郡守尹守翼遭生父喪事傳于閔台爀曰令該曹口傳差出
정조 13년
吏曹口傳政事以尹博基爲淳昌郡守
정조 13년
以全羅監司狀啓道內甲子以後善政碑撤去事傳于閔台爀曰以此事纔有狀啓還下送之擧則今見狀辭二去己酉茂長倅之鄭權碑亦有撤去中備局跋辭限以甲子續典刊行以後則今以六十年以上一人混同修啓道伯事寧不悶然乎一事二事擧措如此此豈不爲朝廷之羞恥乎捧納承旨爲先從重推考更令還送尤關國體所以處之之方令道伯商量擧行事承旨書目題送竝與擧行形止而又或遲滯該道伯直捧拿處傳旨
정조 13년
洪仁浩啓曰以進上眞墨之不爲精造封進前後申飭非止一再而近伏見望筒中點下墨色則淡白無彩尤不如前此是該邑則慢不致信該道則矇不檢飭之致事未前有萬萬駭歎今朔封進眞墨今方還爲下送而獻御事體何等重大則監造監封之際固當十分恪勤無敢一毫放忽而今此貢墨之品劣色渝若是苟充者不可以一時不察有所曲恕該道臣及封進官所當從重勘處而本院請推之外無他可施之罰何以爲之敢稟傳曰落點墨之如此不但前所未見封進官指名現告道伯亦宜有罪令該院爲先査問以啓可也
정조 13년
金載瓚啓曰臣以園所開金井時取土事下直進去之意敢啓傳曰知道
정조 13년
閔台爀以弘文館言啓曰校理沈晉賢旣有只推之命卽爲牌招察任何如傳曰允
정조 13년
洪仁浩以兵曹言啓曰北評事李祉永素抱痰癖之症每當換節之時輒復闖發時月之內萬無起動遠赴之望呈狀乞遞有難强令赴任今姑改差何如傳曰允
정조 13년
洪仁浩以兵曹言啓曰同知中樞府事金命遇素患痰癖之症當此換節之時一倍添劇無望供職呈狀乞遞西樞雖是閑局不可一向虛帶今姑改差何如傳曰允
정조 13년
洪仁浩以濬川司言啓曰本司都廳李弘遠外任代以御營廳千摠李喆運差下使之察任何如傳曰允
정조 13년
洪仁浩以刑曹言啓曰平安道徒流案中諸罪人刑放移配一依判付擧行事命下矣依傳敎博川李若采昌城朴其五金朔州尹瑾竝放送而尹瑾之同罪原春道安峽縣盧炳箕一體放送事分付該道順安趙國太咸從金春三定州金女成川僧妙正竝刑放肅川朴景興還送本道刑放宣川李甲宣昌城金永龍渭原李茂煥嘉山柳益祚龍川李繼聃僧朗奎龍崗李仁哲竝嚴刑一次放送碧潼李東守陽德姜遇復寧遠申福金竝嚴刑準三次次次放送博川金福禮嚴刑準三次移送該道充定最苦軍役遇赦分揀寧遠柳坫宣川府朔州李春說龍崗縣龍川林處蕃三和府龜城洪顯祖咸從府竝移配道內稍實邑郭山奴令乭熙川郡碧潼健一雲山郡竝移配道內罪人所無邑龍川裴德允永柔縣移配道內罪人數少邑成川崔昌謙長淵縣殷山張大寬殷栗縣陽德高之芳松禾縣竝移配海西寧遠李大成竹山府熙川金龍喆安城郡順川李旕福朔寧郡德川金明元豐德府竝移配畿邑安州奴相煥令道伯押送原營使之査治郭山權相萬慶尙道晉州牧移配嶺南歸葬時如未得暇使之往見墳山後仍前罪名發配昌城金商鉉海州牧義州崔昌極黃州牧德川崔天漢信川郡朔州李震祿金川郡寧遠金八孫兎山縣龜城昌辰億平山府朔州廉誦善瑞山縣龍川李貴福牙山縣寧遠沈星慶天安郡德川劉啓邦平澤縣李七奉德山縣順天鄭德裕靑山縣崔龍鎭川縣熙川李晉秀溫陽縣孟山柳增平康縣陽德吳百允楊口縣雲山金順玉金化縣寧遠申在文伊川府德川朴龍京淮陽府金辰五安峽縣寧遠李德林嚴刑一次後移配靈光郡孟山李召史茂長縣龍川金二昌咸悅縣龜城姜泰夢羅州牧寧遠金致呂礪山府雲山文纘武任實縣劉義良昌平縣孟山盧春喜光州牧朔州金元孫順天府寧遠崔昌辰長城府殷山李衡在臨陂縣龍川徐道郁和順縣順川金致玉南原府德川閔德恒安義縣孟山兪漢郁慶州府林聖行草溪郡寧遠柳光夏義城縣龜城咸召史聞慶縣昌城尹起莘星州牧龍川李鳳敬知禮縣德川禹聖準淸道郡寧遠金有才彦陽縣龜城張運昌蔚山府寧遠金光洽玄風縣趙國成盈德縣德川李東彬庇安縣朔州姜載文浹川郡量其原籍官遠近分排移配於各道仍又發關於配所道臣使之次次押送移配秩中龜城金炅以水原民已爲蒙放龍川朴致德已爲物故竝勿論之意敢啓傳曰知道
정조 13년
洪仁浩以刑曹言啓曰殷山縣定配罪人崔昌信永柔縣定配罪人孔德彬慈山府定配罪人金宗海仍放間論理草記事命下矣崔昌信獄事臣待罪湖南時曾已具案上聞蓋手犯則在於其子明達指使則在於其父昌信父子互相爭死之故以坐尊長之律昌信則定配明達則刑放父子之間正犯未知的在於誰某而蓋其獄情則明是戕殺酌配纔過半年疎放姑難輕議孔萬彬當初手犯雖甚狼藉死者致命由於自縊之故夏間有減死之處分赴配纔及五朔全釋恐難輕議慈山金宗海所坐係是雜犯赴配已及五年或不無參恕之道而第其罪名則非理立訟侵奪民財也此等奸細之徒若一向寬恕則民無懲畏後弊必滋此亦不可放釋以上三囚竝仍配何如傳曰允
정조 13년
洪仁浩以義禁府言啓曰平安道徒流案中龜城府流三千里定配罪人崔雲翰定州牧卽其地定配罪人金泰熙等放成川府流三千里定配罪人李宜耆移配海西罪人所無邑事命下矣崔雲翰金泰熙熙等竝卽放送事分付該道道臣李宜耆黃海道海州牧移配而仍前罪目依例發遣府羅將自成川府執捉仍令押送配所何如傳曰允
정조 13년
洪仁浩以義禁府言啓曰仍黃海監司李洪載狀啓刑曹粘目內許沙前僉使高胤衡長淵前縣監李漸運助泥前萬戶吳泰旭等竝移本府處之事允下矣高胤衡李漸運吳泰旭等自任所未及上來云依例發遣府書吏羅將拿來何如傳曰竝待待命拿囚
정조 13년
禁府啓目粘申大渶等議處云云竝只以此照律何如判付啓依允爲旀金聖和宜有區別減等照律爲良如敎又啓目禁府都事李翊模原情云云傳旨內辭緣泛稱遲晩刑推得情何如判付啓除刑推議處爲良如敎
정조 13년
己酉九月初九日辰時上御誠正閣藥房入診入侍時藥房都提調李性源提調鄭昌順副提調金載瓚記事官徐有聞記事官李相璜金鳳顯閣臣金祖淳醫官徐命緯金光國卞觀海金順行李翊臣以次進伏訖性源曰夜間聖體調攝若何上曰大體一樣而外氣闖入膈痰尤盛是可悶也性源曰昨日臣等當詣閤請對而旣承下敎故不敢煩聒於靜攝中下情之憂菀焦迫何可勝達再昨日昨日則茶飮之劑亦且停止尤切悶迫矣上曰何必逐日服藥乎且今日則有外氣勢難議藥矣性源曰湯劑雖難議定茶飮則恐不可一味停進矣上曰姑待外氣之差減好矣性源等請令醫官診候上曰何必診候今日則爲見卿等而使之入侍矣上敎昌順曰箕伯事甚可悶也人品則固好矣而才局則不足當事善處雖難責備而賑政當前檢束無期豈非可悶乎昌順曰申飭之下必當感激圖報而至若才之不逮誠爲可悶矣雖以今番分等狀啓一事觀之臣於到院後始得見之而賑穀之定數請得臣意亦以爲大段不察矣飢口未及抄定而何可以穀數預爲請得乎上曰予則以爲此狀啓箕伯與卿往復相議矣今聞卿言到院後始得見之云然則箕伯事尤爲疎忽上敎載瓚曰昨夜摠護使許別諭卿亦見之乎載瓚曰未得見之矣上命持入別諭草本頒示性源等訖上曰摠護使於分金不無偏惑於地師所言之慮故以寧淺不宜深之意有所下諭矣性源等曰聖敎至當矣上敎載瓚曰卿於今日下往園所以別諭中餘意詳細言及於摠護使好矣上曰聞退壙之內三物所郞廳上直云誠爲未安矣今番則使之上直於退壙之外事分付而上直等節另加申飭好矣上敎昌順曰擇日事未免誤着十一日外梓室排進十七日下外梓室云而予意則習儀時似有掣礙之歎卿意如何昌順曰聖敎誠然矣上曰更令日官擇日草記好矣上曰穿壙及下外梓室五日之內可以迄役乎性源曰恐無不及之慮矣上曰然則開金井略略爲之穿壙則臨時爲之俾無地氣漏洩之弊好矣載瓚曰摠護使開金井後當還朝乎上曰下外梓室後使之復路知申禮判卽爲復命可也性源曰二氣膠明日當製之云以何間進御乎上曰不無凝滯之慮矣命緯等曰元方中鹿角政是消滯之劑矣性源曰水蔘連爲進御好矣上曰日服幾許重爲好耶性源曰水蔘一兩重爲乾蔘二錢五分重每日進御一兩重恐爲便好矣上曰每日一兩豈不太過乎更令醫官詳論以奏可也命緯等曰水蔘比乾蔘重爲四分一而功效則過之臣等之意則每日以五錢重進御恐好矣上曰葉落之後採蔘必難以家蔘封進之意分付好矣上曰進御藿香正氣散加檳榔一錢一貼煎入蘇合元三丸封入出榻敎命退諸臣以次退出
정조 13년
己酉九月初九日午時上御重熙堂左副承旨入侍時左副承旨李敏采記事官徐有聞李相璜金祖淳以次進伏訖上曰進御藿香正氣散依前方一貼煎入蘇合元三丸封入出榻敎上曰首醫徐命緯使之入侍可也賤臣承命出與徐命緯偕入進伏上敎命緯曰自朝已有昏眩之氣水剌進御之後膈間煩悶又有衝亘之氣再服正氣散蘇合元而尙未得通順實有轉成癨氣之慮食滯痰滯間未知何居命緯曰水剌有此症候則似是食滯挾痰湯劑則以不換金正氣散議定而加入神曲麥芽檳榔和進蘇合元好矣上曰唯仍命敏采書榻敎曰加味正氣散一貼煎入蘇合元五丸封入上曰湯劑催捉煎入可也賤臣承命出傳上曰藥房三提調持湯劑入侍可也賤臣承命出與藥房都提調李性源提調鄭昌順副提調金載瓚偕入進伏性源等曰玉體欠和湯劑連爲煎入臣等之焦遑煎迫何可勝達目下諸節更若何上曰今朝召見卿等後眩氣猝發仍卽進御水剌而食與痰滯以至連進通利之劑而尙未差減甚可悶矣聞卿等詣閤云故使之入侍矣性源等請令醫官診候上可之命緯翊臣觀海等以次進前診候訖命緯等曰脈候未能調順全是痰滯之症矣上曰眩氣何也命緯等曰有痰則例有眩氣矣上曰今日已進三貼姑觀加減而繼進爲好耶俄以菁根汁和生薑汁優爲進服矣似若有效矣命緯等曰此是通利之劑也誠好矣性源曰臣等當直宿矣上曰直宿則不必爲之第卿等之早夜出入亦爲關念以宿闕中無妨矣命緯等曰調理之劑未嘗進御每當聖候添損之時只以峻劑連爲煎進下情實爲悶迫矣行氣行滯理痰消導之劑限十餘貼預爲議定待聖候快復常度之日以爲進御則其於調理之度實有所益是臣等區區之望也上曰何藥乎命緯曰正傳加味二陳湯矣上曰從後議定好矣上曰連進峻劑尙未疎滯誠可苦矣仍命書榻敎曰進御加味正氣散依前方一貼更爲煎入蘇合元五丸封入仍命退諸臣以次退出
정조 13년
行都承旨金載瓚奉命在外左承旨李祖承坐右承旨李書九坐左副承旨李敏采坐直右副承旨洪仁浩坐同副承旨閔台爀坐直注書徐有聞仕一員未差假注書李海隣仕直事變假注書沈能迪仕
정조 13년
藥房都提調李性源提調鄭昌順左副承旨李敏采啓曰伏未審夜間聖體調攝若何寢睡水剌之節何如膈間往來之候亦何如連進湯劑之餘臣等率諸御醫趁早入診詳察聖候議定繼進湯劑爲宜臣等不任區區憂慮敢此問安竝爲仰稟答曰知道
정조 13년
大殿內閣政院玉堂口傳問安答曰知道王大妃殿惠慶宮中宮殿內閣政院玉堂口傳問安答曰知道
정조 13년
閔台爀啓曰判府事徐命善李福源左議政李在協右議政蔡濟恭爲承候來待矣傳曰入侍
정조 13년
兵曹口傳政事副司直徐鼎修
정조 13년
承旨前望單子入之李祖承李書九落點
정조 13년
傳于李敏采曰新除授承旨牌招察任
정조 13년
傳于李敏采曰都監堂上入侍
정조 13년
閔台爀以遷園都監言啓曰外梓室陪進吉日下外梓室吉日發引習儀吉日更爲推擇事命下矣卽令日官推擇則外梓室陪進九月十六日辰時下外梓室同月十八日卯時發引習儀同月二十日卯時爲吉云以此日時擧行自園上詣香大廳習儀自丁字閣上園習儀曾以九月二十日啓下矣依前擇日一體擧行何如傳曰允
정조 13년
李書九以兵曹言啓曰取考謄錄則辛亥年遷陵習儀時軍兵除標信解嚴矣今番則軍兵解嚴一節何以磨鍊乎敢稟傳曰依辛亥年例爲之可也
정조 13년
李書九以兵曹言啓曰取考謄錄則辛亥年遷陵習儀時侍衛軍兵依正日例全數擧行矣今番習儀時禁軍一百人挾靈轝軍二百名前後廂軍七百名依正日例全數磨鍊乎敢稟傳曰依辛亥年例爲之先後廂軍前例以何將領率領乎相考草記可也
정조 13년
閔台爀以兵曹言啓曰本曹草記習儀時軍兵依正日例磨鍊事批旨內依辛亥年例爲之先後廂軍前例以何將領率領乎相考草記可也事命下矣相考辛亥年謄錄則先後廂軍兵以將官率領載錄而無將領區別之事故訓局謄錄取來相考則千摠及把摠哨官率領矣敢啓傳曰知道
정조 13년
閔台爀以刑曹言啓曰徒流案中同罪未放者尤甚邑未移配者稍實之次邑之罪人名數太多者相考區別具別單論理草記事命下矣尤甚邑未移配者逆孼緣坐外一倂書錄稍實之次邑名數太多者限以五名以上別單修入而至於同罪未放者晉州咸英得靈巖鄭德漢以酗鬨挾娼罪因壯營營甘結自本曹定配而與已蒙放龍崗李仁哲同罪者英得德漢旣以首犯刑配則比諸隨從之仁哲大有間焉寧越車性權以淘採禁物罪自咸鏡道流配而與已蒙放咸從金春三同罪者也性權旣以首犯罪至流配則亦不可與徒配之春三一例疎釋咸英得鄭德漢車性權等竝置之何如傳曰允
정조 13년
閔台爀以刑曹言啓曰平安道徒流案處分中嘉山郡定配罪人宋昌玉問于捕廳罪名不至甚重令道伯嚴刑放送事命下矣依傳敎問于左右捕廳則以爲宋昌玉本以新溪之民牛隻鷄草等物見失於金成九之後呈訴捕廳將欲徵出之際因成九子擊錚反歸誣人之科至被定配之典而牛隻鷄草昌玉之見失於成九的實無疑云該廳之言旣如此宋昌玉分付配所道臣嚴刑放送之意敢啓傳曰知道
정조 13년
禁府照目三和前府使申大渶咸從前府使金聖和等矣申大渶段初檢跋辭於朴女及印全墨全無痛惡之意於印方信顯有歸罪之語其在恪遵先朝受敎之道難免違越是白遣金聖和段覆檢跋辭中與登時殺死條無異云者比之初檢跋辭大相不同是白乎矣朴女誣姑誣夫之罪關係何如而亦未能招出論斷不可全然無罪竝只以此照律罪申大渶段杖一百收贖告身盡行追奪金聖和段笞四十收贖附過放送竝只私罪奉敎依允爲旀竝功減一等爲良如敎
정조 13년
己酉九月初十日卯時上御誠正閣藥房入診時原任大臣閣臣承候同爲入侍時都提調李性源提調鄭昌順左副承旨李敏采記事官徐有聞假注書李海隣記注官金健修記事官李相璜一提學金鍾秀原任提學吳載純徐有防直提學金憙檢校直閣徐鼎修鄭東浚鄭大容待敎金祖淳判府事徐命善李福源左議政李在協右議政蔡濟恭醫官徐命緯李春敷金光國李翊臣卞觀海以次進伏訖命善等曰聖候尙今靡寧萬萬焦迫矣上曰昨早酬接之餘空腹進食因有挾痰凝滯之症而今則稍得減勢矣命善曰蘇合丸乃是峻劑而屢次進御或至五丸十丸之多實非保嗇之方臣等之區區所望以爲廣選醫術之精明者預講調補之劑爲好矣上曰李世延醫術果何如濟恭曰爲人頗輕矣性源曰臣於向筵有所仰達而今日大臣之言亦如是醫理精明者不可不斯速抄選矣濟恭曰此非一時症候必是近日之許多酬應過費聖慮之致今當大禮之時聖候間間有添損之節尙未夬復常度豈非萬萬悶迫乎伏望聖心堅定毋爲觸事用慮以爲理遣之地焉性源曰診候爲宜上曰卿等煩請誠苦矣只令首醫入診好矣命緯進前診候訖曰左三部脈候比昨稍勝而右三部沈而不足矣上曰今則少得通利而膈間餘氣尙未夬下進服何藥爲好耶性源曰莫重湯劑不可以一首醫議定令諸醫入診好矣上曰只以方文相議可也命緯曰瀉補之劑不可不用養胃湯限五貼進御似好矣上曰唯仍命書榻敎曰進御加味養胃進食湯一貼式自今日煎入上曰再明日當爲眞殿行禮矣命善曰聖候欠和之中何可行禮乎上曰今明自可差減不必爲慮矣上曰以開金井擇日事昨有下敎蓋慮其十一日之於十七日之間恐洩地氣故也命善曰今番聖心若未牢定則眞穴誠難得用而今幸聖心堅定乃主挨左之計誠爲欽仰矣仍命退諸臣以次退出
정조 13년
行都承旨金載瓚奉命在外左承旨李祖承坐直右承旨李書九坐直左副承旨李敏采坐右副承旨洪仁浩坐同副承旨閔台爀坐注書徐有聞仕一員未差假注書李海隣仕直事變假注書沈能迪仕
정조 13년
藥房都提調李性源提調鄭昌順左副承旨李敏采啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候爲宜臣等不任區區憂慮敢此問安竝爲仰稟答曰知道卿等不必入侍矣
정조 13년
閔台爀啓曰輪對官來待矣敢啓傳曰後日次來會
정조 13년
李敏采啓曰藥房李性源提調鄭昌順批旨之下萬萬焦迫冒萬死請對矣傳曰卿等必聞筵臣之過傳有此請對矣不過一時表症之添損今夜擁衾得汗則明夜將事庶可强力況本殿此日享事豈敢不爲卿等卽爲退去然後可以便意將攝矣
정조 13년
李書九啓曰藥房都提調李性源提調鄭昌順雖伏承退去之敎衷情轉益焦迫更爲冒死求對矣傳曰入侍
정조 13년
傳于李書九曰今番園役最勞者石工今聞都廳上來所奏近日連爲夜役云渠輩亦人耳豈不矻矻難堪半月形所用欄干屛風石瓦簷床石外人物石皆趁安園奠時以次排設若此則畢役當至來月念前後其間足可恢恢爲之此有旨祗受後勿爲夜役石工等來頭賞典別單全數列名書入各其名下懸錄實役日子及居住地方事下諭京都廳上來勿以摘奸逢點若客過去樣一分放意弛心益加不懈以副予調攝中憧憧之念事一體下諭
정조 13년
以承旨房望傳于李書九曰仍同副爲軍士房
정조 13년
以摠護使狀啓前縣監沈寬鎭別看役差下事傳于李書九曰依狀請施行事回諭
정조 13년
以都承旨金載瓚狀啓取土後復命日子不敢擅便事傳于閔台爀曰開金井始役後卿與禮判先爲上來地平土色摠護使上來時持來事回諭
정조 13년
以忠淸監司狀啓兵防船依備關發送緣由首實俟勘事傳于閔台爀曰觀於昨今狀辭事情則雖似形容而先事不飭致勤飭敎豈或以口給禦上司乎以此以彼不可無飭從重推考不完船隻使卽推去事更令廟堂申飭行會雖以監色船格言之海西外袴無綿𩝠無糧邑邑異例船船呼冤此亦備局工曹知委之如許乎該水使擧行之慢忽姑無論守令邊將所爲亦萬萬痛駭已有區別錄置者姑不處分爲道伯者似此微事何難摘發指名請勘此意一體申飭
정조 13년
以平安監司狀啓平壤城操令廟堂稟處事傳于李書九曰停操事回諭
정조 13년
閔台爀以司僕寺言啓曰今此遷園時各差備入把馬磨鍊別單書入之意敢啓傳曰知道
정조 13년
刑曹啓目罪人趙次壽更招云云更加嚴訊究覈何如判付啓觀於供招別無更問之端照律勘放爲良如敎
정조 13년
己酉九月十一日辰時上御重熙堂同副承旨入侍時同副承旨閔台爀假注書李海隣記注官趙慶遠記事官李相璜以次進伏訖上命書傳敎曰司僕立把馬單子依書下數更爲書入今番則宮人陪往一款竝已除之亦令都監班次圖釐正仍命退承史以次退出
정조 13년
己酉九月十一日辰時上御重熙堂左承旨入侍時左承旨李祖承記事官徐有聞李相璜金祖淳以次進伏訖上命書傳敎曰再明日眞殿行祭明日齋宿依昨年例爲之該房知悉上曰進御順氣和解飮一貼煎入出榻敎命退承史以次退出
정조 13년
己酉九月十一日酉時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰藥房提調當在閤外乎祖承曰然矣上曰入侍賤臣承命出與藥房都提調李性源提調鄭昌順偕入進伏性源曰俄間症候諸節若何上曰滯氣似減於昨日而表症終不和解矣性源曰俄伏見傳敎下者有明日齋宿之命矣當此靜攝之中侵夜勞動下情實不勝悶迫伏願還寢焉上曰若過今宵則自當和解卿等不必過慮矣性源等縷縷力請上猶不許性源等請議定繼進湯劑上曰不必議定他藥仍命書榻敎曰進御順氣和解飮一貼更爲煎入出榻敎命退諸臣以次退出
정조 13년
行都承旨金載瓚齋宿左承旨李祖承齋直右承旨李書九齋宿左副承旨李敏采齋宿右副承旨洪仁浩齋直同副承旨李昌漢未肅拜注書徐有聞齋宿一員未差假注書李海隣齋直事變假注書沈能迪仕
정조 13년
李書九啓曰判府事徐命善判府事李福源左議政李在協右議政蔡濟恭爲承候來待矣傳曰入侍
정조 13년
傳于李書九曰都提調許副提調副提調遞差
정조 13년
以京畿監司狀啓道路斥堠伏兵傳語軍處所區別論列事傳于李祖承曰條陳極爲精詳以此道里修成冊上送兵曹此後園幸由狐峴則如彼爲之由杻峴則如此爲之使該曹按以行之固好卿之隨事殫誠極爲可嘉但於廣尹終有顧護之病以此斥堠磨鍊觀之果川則三十五里內只設五處水原則四十五里內只設八處而廣州則二十五里內至爲八處之多朝家則以爲此廣尹小則拿致營門嚴棍懲礪大則拿處王府嚴覈取招卽其地定配然後庶可有效此狀啓還下送廣州一境更爲磨鍊以聞水果兩邑中伏兵斥堠更加量減以爲永久遵行自今爲式之地事回諭因此又有申飭者今年年事潦水跨朔檢田之勤不大關民憂廣州多濱江之處所謂府尹稱號者往來船艙漫不知船事往來於設倉處而漫不知倉役而然猶稱以此等公幹所謂民事漫不知何事卿有何顔私必欲無痕掩覆其委折誠莫曉也自今日卿別遣褊裨廣州四境內檢田容奸處一一査出狀聞然後卿可免罪萬一泛忽自卿先施重勘以懲一道更須惕念事令廟堂嚴飭該道臣處
정조 13년
備邊司薦望以閔台爀爲廣州府尹
정조 13년
金載瓚啓曰今日齋宿時承旨不可不備員未差之代政官牌招開政差出待下批牌招察任何如傳曰允
정조 13년
有政吏批行判書金鍾秀參判李秉鼎參議李勉兢右副承旨洪仁浩進以李昌漢爲承旨李冕膺爲校理吳泰賢爲修撰申大升爲右尹尹塾爲判義禁南玄老爲同義禁洪益烈爲永禧殿令李集命爲引儀徐有大爲軍器提調宋益鼎爲禁府都事故大司諫任誠贈吏判例兼故大司諫鄭純儉贈吏判例兼以上贈職事承傳廣州府尹單閔台爀以安福大爲書題同副承旨李昌漢
정조 13년
洪仁浩以兵曹言啓曰內禁衛將金魯直身病猝重勢難供職呈狀乞遞宿衛領軍之任不可久曠今姑改差何如傳曰允
정조 13년
兵批判書尹塾進參判申應顯參議金履正病參知洪文泳入直進右承旨李敏采進以宋文璧爲同知李尙顯爲內禁將柳春源爲宣傳官尹羽烈爲北評使副司直洪應辰金履成竝單付同知單崔潤昌
정조 13년
洪仁浩以備邊司言啓曰兵防船發送時領運差使員狀本中不爲擧論委折依下敎關問三道矣卽見京畿水使申大謙所報則以爲船隻點檢差使員通津府使金珠淵都差使員坡州牧使鄭彦衡自巡營差定而當初本司關辭中旣無定差員領送之事故本營則只以褊裨領送果無別定差員云忠淸監司權所報則以爲兵防漕船上送等節一依本司及工曹行會擧行而差員一款初無擧論探問該曹則以爲差定差員貽弊外邑以各邑監色領運云云果不別定差員追後到付本司關內始有領來差員之語而此時則船隻已發雖欲追定差員已無可及而第以此意行關水營矣自水營所斤僉使安廷輝追定差員從後發送云黃海監司李洪載所報則以爲領運差員已以登山僉使魚福龜差定使之點船領運云矣敢啓傳曰今番京司知委固有眩於擧行之慮差使員事事勢果似然矣而海西擧行十倍勝於畿湖觀於差使員事尤可知之喬桐水使出自近列忠淸水使意在試可則渠輩焉敢不用心乃爾船隻雖在各邑鎭威令若行則寧有湖西邑鎭無狀之犯科乎昨夜巳下飭敎姑不更提日前有下敎於右相者詳察弊瘼若値日氣之猝寒而糧米綿衣不若海西卿等爲先草記雖自賑廳給米戶曹給襦衣未爲不可依此知悉俾一吏一卒無呼饑呵凍之弊昨夜聞湖西船隻貽民弊病中不免失睡如許閫帥及其中無良守令邊將卿等欲等閑看過乎湖西行會果已三懸鈴知委使之自渠道首實處京畿則守船若干名外竝解送云他道何以爲之云耶大抵工郞擧行實有力綿之慮戶工判終是文宰無論今番與此後用舟師大將之例隨駕營門或字內營門中武將一員別定名色使之專當似好卿等以爲如何城牒分授始於庚午宮城分授及川渠分授始於庚辰則船路之軍門主管無所不可況近來軍門無一利益徒使大將肥己而行私則用於此等國役亦有何不可津渡句管改丞爲別將之後付之武將尤有所據卿等可據之例論理草記可也
정조 13년
李書九以備邊司言啓曰本司草記批旨有論草記之命矣今番諸道兵防船行會聚待之命寔出於除私船而使公船移無用而作有用之本意而京外擧行率多不善船隻有臭載之報格卒多呼呵之類致煩靜攝中丙枕之憂事之痛駭莫此爲甚湖西閫帥以下守令邊將之無良者依昨日行會摘發報來後自本司草記論勘海西湖西船格之守船外放送事多人留滯誠有弊端量其容入定數排比後依京畿例酌量放送之意嚴飭工曹湖西格卒之乏糧無衣者自本司發遣郞廳與工曹郞廳本道差員逢點摘奸後分付賑廳戶曹糧資襦衣着意計給渡涉動駕時設艙則自繕工擧行駕船則自工曹擧行雖曰已例而設艙駕船之時猶有事力不逮之患況今浮橋之役尤係致愼之節而堂郞之或文或蔭誠欠董威之方且津渡旣爲軍門所屬浮橋又是兵家制度若令軍門將臣與戶工曹堂郞合力措處則實爲竝用長久之術而今番津路雖用纛島來頭渡涉多屬西氷庫專責字內軍門不無偏重之歎至於隨駕軍門一邊隨駕一邊檢察恐有不專之慮輪回一事最爲便當今番爲始浮橋之役令三軍門輸回眼同擧行事定式施行何如傳曰津渡五軍門分掌而旣不專責於元字內營門則守摠雖殘營檢飭句管宜無力不足之患名以大將則雖異留陣之領軍輪回擧行似無可據之例以此知悉入侍時指一稟處予意則在於船必作隊船主船格各假長伍之制常時則許其公私載運國役時屬之管領之該帥永罷工曹臨期捉船之弊似好此不過一時臆料卿等更加廣詢詳議稟處可也
정조 13년
洪仁浩以刑曹言啓曰因本曹草記別單平安道定配罪人處分中渭原申件里金觀其所犯輕重禁山李召史情如可原嚴刑放送無妨金貴太李亨秀相考文案竝論草記事命下矣臣取考配案則渭原申件里金乙巳六月自平海來配而黃琭占山處私自禁葬及其邑倅之發摘奸行也多率村民中路遮擁奪牽逐隷侵辱官長云頑民凌犯之習不可不嚴懲赴配雖久情無可原楚山李召史丁未五月自果川來配而以田土相爭發怒於士族女人辱以帷薄等說終至飮滷自裁云士族醜辱情實可痛威逼致命罪又難恕楚山全貴太戊申七月自尙州來配而其妻病死之後敢生圖賂之計謂之被打於其主作黨突入縛打致傷終至逼迫受出贖券云擧措極其獰頑赴配纔及一年楚山李亨秀印信僞造筒箇承款而以其印無篆刻至被流配之典今六月自臣曹發配罪是減死配又四朔以上四囚俱不可遽議疎釋竝置之何如傳曰允
정조 13년
洪仁浩以刑曹言啓曰因本曹別單平安道定配罪人刑放移配之類竝依書下判付擧行事命下矣安州趙國昌朴道成竝嚴刑一次放送泰川盧得宗嚴刑放送熙川崔阿只永同縣鐵山黃鶴來禮山縣移配宣川金太廣等五名內金太廣朔寧郡朴勳宅龍安縣李鎭秀高山縣移配於畿沿或他道罪人所無邑梁公金令道伯嚴刑三次次次準次後移送原籍官別般勘罪泰川李瓛等五名內李瓛海州牧奴卯怪星州牧移配他道罪人所無邑博川李石坤等六名內李石坤安岳郡徐千同楊口縣用右例鐵山朴民孫移送捉送地方充定官奴如有首犯或同罪被配者一體依此施行俾勿敢出頭閭里行路民孫之同罪江界奴春福依此施行文成豹富平府嚴刑一次畿沿徒配渭原崔奉得鎭海縣移配原籍官稍遠地方吉春蕃永川郡依右例楚山兪漢宅求禮縣金宗魯同福縣竝量其原籍官遠近分排移配而分付于平安道臣使之次次押送之意敢啓傳曰知道
정조 13년
禁府照目義禁府都事李翊模矣當直聽傳敎何等嚴重而促令之下未卽來待稽緩之罪在所難免以此照律罪笞五十收贖解見任別敍私罪奉敎依允爲旀功減一等爲有矣近來法綱解弛蔭而當直都事武而標信宣傳官規行矩步一步十息似此小事古規看之虧壞寧不駭然閤外猶不敢若此況駕前乎又況駐輦之時乎笞五十功減一等卽帶職放送之律卿等於本府郞官擬律豈敢如是歇勘照律堂上竝遞差本律以杖八十私罪施行爲良如敎
정조 13년
判府事臣徐命善臣李福源左議政臣李在協右議政臣蔡濟恭等疏曰伏以臣等之今日來待不但爲仰承玉候而已靜攝中眞殿行禮已不勝萬萬憂悶而況伏見昨下藥院批旨有外氣取汗之敎外氣最防風寒汗餘尤忌觸冒當此節候交換霜威日嚴之時經宵移次侵曉將事大乖愼攝之方必有添損之慮臣等焦迫之極準疑齊登前席冒陳微誠召命未下日勢已晩徊徨悶鬱罔知攸出噫此月此日卽擧國臣民愴慕如新之日況以我聖上出天之孝思仰遵先朝躬薦芬苾此實至情也盛節也若在聖體康和之日固當欽仰將順之不暇而目下諸節決非勉强勞動之時臣雖不敢直請還寢以拂聖懷而若於便殿淸齋待天明行禮則儀節無闕聖慕可伸而其於愼攝保護之方庶有少益惟聖明留意焉承批之前冒入文字極知僭率而憂愛所迫言不知裁不任戰汗之至答曰省箚具悉卿等之懇更勿煩請仍傳曰此批答遣史官傳諭
정조 13년
奎章閣提學金鍾秀原任提學吳載純直提學金憙金載瓚檢校直閣徐鼎修鄭東俊鄭大容直閣李晩秀待敎金祖淳等疏曰伏以臣等守閣顒俟終未蒙引接衷情轉益憂迫之中遽伏承將處分亟退去之敎臣等於是相顧震懍遂不得不相率而退而雖以昨今藥院批旨見之玉候感症之尙無分減可知此際移次齋食侵曉將事決知其添損則處分未及下之前何敢以待勘之故抱其焦鬱之情自阻於察邇之天乎以聖上出天之孝眞殿奠酌情禮則然臣等豈不知聖意之必欲强疾自力而臣等雖不足言殿下獨不念慈殿慈宮惟疾之憂乎伏乞聖明更加三思亟寢成命焉戴罪瀆擾罪合萬死臣等不勝戰灼悚恐之至答曰省箚具悉更勿煩請
정조 13년
弘文館副提學李時秀應敎李敬五校理金載翼副校理申獻朝尹光顔修撰崔顯重副修撰閔昌爀朴基正等箚曰伏以臣等於明日眞殿行禮之命竊不勝焦悶憂慮之至慶節載回聖慕如新親行酌獻之禮以寓羹墻之思追遠不匱之聖心臣等固欽仰之不暇而第今閱朔哀疚屢日靜攝之餘正宜深念愼疾之義倍軫節宣之道且伏見昨夕藥院批旨有取汗之敎聖候之又添外氣可以仰認當此霜候初戒曉氣又冷之時勞動玉體侵夜將事豈不萬萬罔措乎臣等雖甚無狀豈效婦寺區區之忠不體聖上奉先之孝而大禮只隔旬日玉候頻欠天和煎迫之極不能自已玆敢短箚齊籲冒瀆崇嚴伏乞亟寢成命以副群情焉答曰省箚具悉勿爲煩請
정조 13년
己酉九月十二日申時上詣摛文院齋宿入侍時行都承旨金載瓚左承旨李祖承右承旨李書九左副承旨李敏采右副承旨洪仁浩同副承旨閔台爀記事官徐有聞假注書李海隣記注官白慶楷記事官李相璜一提學金鍾秀直提學金憙檢校直閣徐鼎修鄭東浚鄭大容直閣李晩秀待敎金祖淳以次隨駕上具白袍翼善冠乘輿出協陽門上曰都提調許副提調副提調遞差傳旨竝勿施出駕前下敎左議政李在協進前曰作隊船事待首相復命從當商確稟處而今番則訓鍊都監係是字內軍門令訓將眼同擧行之意分付何如上曰依爲之出擧條在協曰廣州府尹李敬一莅任以後全不事事船艙則徒煩往來設倉則漫不檢飭當此擧行浩繁之時多有可悶之事不可以數遞爲拘一任其瘝務罷職何如上曰依爲之今日內議薦仍令辭朝可也出擧條詣摛文院降輿入齋室行禮時至上具翼善冠衮龍袍乘輿出齋殿入端暉門降輿詣板位前行四拜禮在位大臣閣臣行拜禮上入殿內行奠酌禮如儀降復位行四拜禮在位者皆拜上命諸臣先退少頃出大門乘輿由崇範門出仁政門入協陽門還內諸臣以次退出
정조 13년
行都承旨金載瓚坐左承旨李祖承坐右承旨李書九坐左副承旨李敏采坐右副承旨洪仁浩坐直同副承旨李昌漢坐直注書徐有聞仕一員未差假注書李海隣仕直事變假注書沈能迪仕
정조 13년
藥房都提調李性源提調鄭昌順副提調金載瓚啓曰伏未審夜間聖體調攝若何寢睡水剌之節何如膈間往來之候亦何如靜攝中離次齋宿侵曉將事不暇有添損之節乎臣等率諸御醫趁早入診詳察聖候議定當進湯劑爲宜臣等不任區區憂慮敢此問安竝爲仰稟答曰知道今日欲穩攝酬應亦難卿等不必入侍矣
정조 13년
李昌漢啓曰御營廳將官來言今日本廳軍兵日次私習云矣敢啓傳曰知道
정조 13년
李昌漢啓曰禁御營將官來言今日本營軍兵日次私習云矣敢啓傳曰知道
정조 13년
李昌漢啓曰訓鍊大將徐有大船艙所出去時所佩命召來請還納何以爲之敢稟傳曰仍佩往來
정조 13년
傳于李昌漢曰有司堂上入侍
정조 13년
以承旨房望傳于李昌漢曰仍
정조 13년
以京畿監司狀啓水原府鄕校營建今幾告訖香祝令該曹磨鍊下送事傳于李昌漢曰祭文當親撰此意回諭
정조 13년
以黃海監司狀啓防兵船五隻過去形止與五隻停發事傳于李昌漢曰能體軫弊之意如是從便周旋極爲可嘉事回諭
정조 13년
以黃海水使狀啓防兵船五隻無事過境五隻停發事傳于李昌漢曰能知軫弊之意如是從便擧行極爲可嘉況優給糧資造給綿衣擧行之勤勵爲三道之最亦甚嘉尙事回諭
정조 13년
以北兵使狀啓進上鹿茸救弊之道依備局關辭擧行事傳于李昌漢曰飭敎何等嚴截而祗受狀辭多蔓語殆若循例申飭者然極爲駭然擧行如此釐弊何論節節未妥此狀啓還下送
정조 13년
吏曹口傳政事以鄭宇朋爲明川府使
정조 13년
洪仁浩以吏曹言啓曰今此宗廟望祭大祝前正權裕塡差而時無職名令該曹口傳付軍職何如傳曰允
정조 13년
洪仁浩以義禁府言啓曰時囚罪人李翊模照律公事判付內本律以杖八十私罪施行事命下矣李翊模杖八十收贖奪告身三等放送之意敢啓傳曰知道前有功減之令何不區別乎捧納承旨推考
정조 13년
慶尙監司洪檍疏曰伏以園號改定吉辰更卜舊寢已啓受服禮成區區下情悲慕益切況伏聞聖懷過用悲疚玉候致有愆和尤不任焦慮之忱臣於前月右巡路中伏奉天曹有旨以臣晉秩爲嘉善大夫者臣雙擎華誥五情震越繼之以涕淚被面也念臣白首不死奄至于今重啓欑室吉日漸屆而留滯嶠南遙灑淸血祗切負畚之誠未與執紼之列至恨彌中抵死靡化乃以舊僚之末猥蒙增秩之恩撫古傷今以榮爲悲此蓋聖孝不匱推及犬馬恩露所遍枯荄亦霑光耀雖極哀冤倍激尙以何心視若固有晏然而自居也哉噫臣本至愚極陋無所肖似低回冗散乃分之宜州載緋玉榮貴已足名塗一念到老如灰幸蒙特達之知免爲終棄之人高牙生輝厚廩踰分夙宵憂兢如集于木乃於夢想之外叨此非常之恩擢之貳卿之班授以命德之器濫竽招譏冥升爲懼而此猶備例辭巽抑臣竊有所自悲者猥以幾年未死之喘當此新兆將遷之日身在遠藩心懸象設未遂褥蟻之悃徒紆金貂之榮臣非木石當作何懷瞻望雲天有隕如瀉有臣如此生不如死玆敢不揆僭猥略暴血懇伏乞聖慈天地父母俯垂憐察特收恩命以安微忱不勝大願答曰省疏具悉卿其勿辭察任
정조 13년
己酉九月十三日卯時上御重熙堂左承旨入侍時左承旨李祖承記事官徐有聞李相璜金祖淳以次進伏訖上曰進御順氣和解飮一貼依前方煎入出榻敎命書傳敎曰昨見憊甚都提調許副船所往來事務相妨提調許遞前望單子入之命退承史以次退出
정조 13년
己酉九月十三日申時上御重熙堂左副承旨與有司堂上入侍時左副承旨李敏采假注書李海隣記事官李相璜金祖淳有司堂上徐有隣以次進伏訖有隣曰咸鏡監司李秉模災實分等狀啓有就議大臣稟處之命矣取見其狀本則慶興等六邑置之尤甚慶源等十一邑置之之次會寧等七邑置之稍實仍以爲今年本道農形統而論之蓋無一邑不被災雖在豐年之餘僅可謂之免得慘歉況値大賑之後民情遑汲尤甚邑尤甚社里姑觀來頭民勢不可無各別救急之擧穀物之請稍俟冬末春後亦未爲晩爲辭仍請後錄諸條竝令廟堂稟旨分付而其一豆太粟稷互相準代別無損益交濟久置外無論元還餉各穀尤甚邑三分一之次邑四分一稍實邑五分一準折代捧待明秋還作本色事也其一交濟久置條分給遠或至於數日程來納之際所費不少百里以外社里姑納各其倉待明秋還納交濟倉事也其一南關久置北運之代以賑餘穀換作事狀請蒙允而久置捧上之法比散在尤峻無論百里內外依散在例盡爲捧置各其倉而用二留之法待明秋還納交濟倉事也其一賑後穀簿多寡不均來春還分時將有排比不足之邑各就近邑元還餉交濟穀稍裕處參酌移劃事也其一明川以南進捧吏姑爲停止事也其一尤甚之次邑限明秋勿定配所事也其一推奴徵債限明秋防塞事也依下敎就議于左右相則皆以爲北伯年分狀本遣辭極其精納措處亦有條理竝依狀請許施而其中交濟久置條姑納各其倉事若以百里爲限則八九十里輸納之弊無間於百里無論百里內外付之道臣守令使之從便輪納於各其附近倉待明秋還納交濟倉實爲歉歲便民之道云故敢達矣上曰依爲之以北道民事雖在此時一念憧憧卽見狀辭皆非難從之請已許施而北關民事專靠評事新除人情勢宜令一伸許遞以諳鍊詳明人後日政各別擇差不多日內催促下送明川民戶已多奠接云若待狀聞來到遞易易致深冬該府使之代口傳各別擇差待下批一兩日內辭朝事分付可也出擧條命退諸臣以次退出
정조 13년
行都承旨金載瓚坐左承旨李祖承坐右承旨李書九坐直左副承旨李敏采坐直右副承旨洪仁浩坐同副承旨李昌漢坐注書徐有聞仕一員未差假注書李海隣仕直事變假注書沈能迪仕
정조 13년
藥房副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定當進湯劑爲宜臣等不任區區憂慮敢此問安竝爲仰稟答曰知道今日少勝不必入診湯劑停止可也
정조 13년
李昌漢以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李昌漢啓曰禁衛營將官來言今日本營軍兵日次私習云矣敢啓傳曰知道
정조 13년
李昌漢啓曰摠戎使金思穆以孝昌墓獻官今方出去矣所佩密符來請還納何以爲之敢稟傳曰仍佩往來
정조 13년
內醫院都提調提調前望單子入之都提調洪樂性提調尹塾落點
정조 13년
以禁府都事狀啓竄配罪人李柱國押到事傳于洪仁浩曰見到配狀問于該房皆已到泊而未到二隻亦在不遠地云飭已施矣且年老之人特爲放送事分付
정조 13년
李敏采以兵曹言啓曰慶熙宮衛將崔光魯身病猝重勢難供職呈狀乞遞輪番之任不可久曠今姑改差何如傳曰允
정조 13년
李昌漢以備邊司言啓曰黃海監司李洪載災實分等狀啓有草記回啓之命矣取見其狀本則谷山等十邑置之尤甚黃州等十一邑置之之次延安等二邑置之稍實仍以爲本道穡事三朔成霖田種各穀無不受傷又被風霜之災一路農形已判失稔而今年受災實是無前大水毋論山野沿其成川浦落之患在在皆然元劃災一千七百結外不足災一千八百八十一結二十三負綿田災九百五十九結七負特許加劃附陳數三便民之政竝請令廟堂稟旨分付而其一新還舊逋一時竝督實有騷擾之慮尤甚之次邑舊還限明秋停退事也其一民情皆願新還上分數停退而停退一款雖不敢擧論在前如此之年多有相當穀代捧之規尤甚邑限折半之次邑限三分一代捧待明秋還作本色事也其一金川旣在尤甚大興山城軍餉限今年捧留該郡事也其一牙兵輪防裹糧遠赴弊費不些特令停止事也其一尤甚邑限明秋勿配事也其一推奴徵債限明秋防塞事也分等依狀請施行災結加請今年穡事屢被大水各穀受傷雖已備悉於農啓本道畓摠不過一萬五千結則事目元劃一千七百結似無不足之慮而今此加請之爲一千八百八十一結零未免太過加劃八百結以準二千五百之數且綿歉與昨年別無異同而今年所請九百五十九結視昨年所請幾爲倍數尤涉過多此則限六百結虛劃使之均俵俾無白徵之弊舊還停退之次邑之與尤甚混停亦涉過當尤甚邑全數停退之次邑限折半停退稍實邑及之次邑之折半條竝待本司知委分數收捧新還上代捧吏鄕之售奸糴簿之紊亂專在於此而道臣所請旣如此則有難一切防塞尤甚邑限三分一之次邑限四分一準折代捧待明秋還作本色大興軍餉捧留本邑年前本司關飭不啻嚴截一有撓改後弊難防此則置之牙兵輪防停止事尤甚邑勿定配所事推奴徵債防塞事竝依狀請施行之意分付何如傳曰允本道狀請災結雖過於壬癸卿等之請減亦或太過其在寧失之義比啓加給無妨亦何以遙度乎更令詳量精抄狀聞之意分付可也
정조 13년
李書九以義禁府言啓曰黃海道豐川府竄配罪人李柱國特爲放送事命下矣李柱國卽爲放送事分付該道道臣之意敢啓傳曰知道
정조 13년
己酉九月十四日辰時上御誠正閣同副承旨入侍時同副承旨李昌漢假注書李海隣記注官白慶楷記事官李相璜以次進伏訖上命書傳敎曰傳香承旨馳詣宗廟景慕宮奉審摘奸以來上曰右副承旨入侍出榻敎賤臣承命出傳右副承旨洪仁浩進伏以京畿監司狀啓喬桐水使裨將棍問取招事命書傳敎曰棍問之下猶不知朝令本意船人衣袴水使當拮据造給而渠言以或借或縫爲言又以無衣者造給樣依俙納招以此以彼該閫擧行不但可駭到泊後屢次摘奸未免陸續被捉亦豈成說乎該水使爲先越俸一等該裨加棍下送船格監色等守船外從渠願下送此外許多船隻之不緊執留者申飭差員往復工曹郞官斯速解放後次次狀聞雖以執船差使員言之金珠淵則今番亦果勤幹放船之際又或不如初罪當加倍此意嚴飭事回諭上曰京江浮橋雖是新式臨津曾有已例京江之於臨津廣狹旣不懸殊且三道船隻皆已上來則浮橋之役何難之有而胥動浮言尙未就緖此等郞廳將安用之此後若以浮橋便否事有甲乙之論則當該郞廳當於船頭限死決棍勿限年定配以此意發牌郞廳及別工作嚴明分付且吏隷輩稱以摘奸討食酒肉於船人輩而郞廳不知禁戢此已萬萬駭然結船之時不爲先出船樣稱停其大小而許多船隻或進或退如此之際事反延拖何時將有就緖之望也且以補階板加之於空船之上則必有上重下虛之慮郞廳輩做事誠不成說竝以此意分付可也命退承史以次退出
정조 13년
己酉九月十四日申時上御重熙堂都監堂上入侍時左副承旨李敏采假注書李海隣記事官李相璜金祖淳都監堂上徐有隣鄭昌順以次進伏訖上曰浮橋之役今至何境耶昌順曰今已安排七隻船而極爲完固十分無虞矣初頭議論多以船艙爲便浮橋爲難故臣亦動於携貳之論自始役以後爲慮不淺矣今日看審則爲橋果爲完緻工役亦已就緖極爲多幸矣上曰已知其不難矣若爲船艙而時値堅氷則其可以斧鑿耶且以船隻之容入言之船艙則用船甚多浮橋則用船甚少而又無不虞之慮不但用之於今番而已必爲此後永用之規可也昌順曰此後永用之道亦不爲難七十餘隻之船足可以爲橋今番則旣是創始之事故不知妙理外方兵防船多數上來而今旣經歷其規已成則船隻亦無多捉之弊矣上曰此後外方船不必上來京江造置三十餘隻無事則任渠私用有事則取以用之豈非便宜之道乎昌順曰浮橋連結之道非帆竹則無可爲之道故不用之船雖有放送之敎帆竹皆爲借用水上船則當此水淺之時本無用帆之事故帆竹則留置而船隻則已還至於水下船則非帆不行而帆竹已爲入用故船隻不得還船人輩只留守船一二漢而餘皆放送似好矣上曰此亦好矣船隻之未還者皆令移泊於浮橋近處以爲其時渡涉之道則亦無妨矣上曰雖非帆竹果無代用之材耶有隣曰如帆竹長且大之木實無可得之道不得不入用帆竹而亦有不足之慮其所不足者則舊園所或可以擇用乎上曰推移用之好矣昌順曰此後安橋之時三南漕船帆竹以一二船隻載來用之似好矣有隣曰漕船帆竹不必年年載來長山串大椽數百介預爲輸置隨時入用最爲便當矣昌順曰補階板已有前期輸置接連處不得不用板處則取以用之未知如何上曰非謂全然不用若干入用好矣有隣曰全橋皆用補階板則容入之數不下於數萬餘立此則決難爲之而不得已用板處則可以略用之矣昌順曰若爲上重下虛之慮以沙載船則不但無益於事爲役甚難蓋於容載千斛之船載沙數百石然後始可免空虛幾十隻之船載得屢千石之沙則其役又爲極難雖以空船用之實無撓動之慮大抵下碇之後則元無蕩漾之患又從以連結豈有不完固之理也且以役夫言之船漢之受價赴役不但渠輩之樂從慣於船事十人之爲役可兼他丁百夫之役至於外方船漢則皆以爲旣已受料而食無不願爲役而郞廳不敢使役臣意則添給午饋而從願使役似爲無妨矣上曰依此爲之好矣上曰訓將亦爲出去其於董役似不爲無助矣昌順曰果然矣殆同壁壘變彩實多有助矣上曰畢役當在何間昌順曰念間必欲完役而猶有未及之慮念三四間可以訖役矣有隣曰俄者兵判送言於都監曰再明日外梓室陪進時不可不進參而方帶藥院此時出去實爲悶迫若自都監草記以爲他堂上進去之道則似好云矣上曰不必如是使之陪進可也有隣曰卽見轝士大將任嵂所報則轝士軍各站供饋之道不可不及今措處銅鑪口皮瓢子等屬令各軍門量宜分排定將校輸送用後還下渠輩所受糧米臨時收聚令畿營定刷馬駄運似合事宜云矣依所報分付趁期擧行何如上曰依爲之出擧條敎昌順曰誌文始刻之日卿旣監役此後則卿須出入董飭可也命退諸臣以次退出
정조 13년
行都承旨趙宗鉉坐左承旨李祖承坐直右承旨李書九坐左副承旨李敏采坐右副承旨洪仁浩坐同副承旨曺允大坐直注書徐有聞仕一員未差假注書李海隣仕直事變假注書沈能迪仕
정조 13년
藥房提調尹塾副提調金載瓚啓曰伏未審夜間聖體調攝若何寢睡水剌之節何如膈間往來之候亦何如臣等率諸御醫趁早入診詳察聖候議定當進湯劑爲宜臣等不任區區憂慮敢來問安竝此仰稟答曰知道
정조 13년
李敏采啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 13년
李祖承啓曰同副承旨李昌漢今日不爲仕進卽爲牌招何如傳曰許遞
정조 13년
兵曹口傳政事副司直金載瓚單付
정조 13년
承旨前望單子入之趙宗鉉曺允大落點
정조 13년
傳于李祖承曰園所進去都監堂郞入侍
정조 13년
傳于曺允大曰執船差使員入侍
정조 13년
以京畿監司狀啓水上船隻放送事傳于曺允大曰觀此狀辭水上船隻中什物之執留者來頭出給時必難一一推給昨年猶有官償閪失什物之例況今番用處何等莫重而日字又優餘則出給之際豈有一毫閪失之理以此意移文工曹及所關該營一有不謹難免重勘自本道別遣褊裨與差使員眼同照檢若有一毫不謹直爲狀聞仍令廟堂臨時送備郞考察此傳敎書付江村事亦爲分付漢城府及畿營明日外梓室奉詣後浮橋所用外水下船隻竝卽放送舊園松木使之量宜取用若此則水下船帆竹尤無所用此意一體申飭
정조 13년
曺允大以弘文館言啓曰新除授校理李冕膺修撰吳泰賢卽爲牌招察任何如傳曰允
정조 13년
以校理李冕膺修撰吳泰賢牌不進罷職傳旨傳于曺允大曰修撰吳泰賢情勢宜欲一伸許遞至於校理李冕膺無端違牌極爲駭然傳旨勿施申飭行公
정조 13년
李書九以奉常寺言啓曰東籍親耕田所種稻打作所出爲四石十斗豆打作則所出爲一石五斗太打作則所出爲一石八斗皮唐黍打作則所出爲二石之意敢啓傳曰知道
정조 13년
洪仁浩以義禁府言啓曰因忠淸水使柳文植啓本刑曹粘目內洪州牧使李義弼移本府處之事允下矣李義弼時在任所云依例發遣府書吏拿來何如傳曰聞其治績徑遞可惜船格査事難付生手待究竟處分次爲先以此牧使査出報營事分付該道
정조 13년
禮曹啓目今此遷園時取考辛亥年謄錄則各項祭奠香祝令本陵官員受香而進香香祝則令香室官員陪進矣依此例擧行何如判付啓辛亥年則陵所距京稍遠而然今番則令香官陪進爲良如敎
정조 13년
領敦寧府事洪樂性箚曰伏以臣數月以來一病沈綿當此大禮隔日聖候欠和之時前後陪扈之班承候之列一未趨進伏枕㱡㱡方切惶蹙忽伏奉藥院提擧之命益不勝惶蹙震慄之至伏念聖體受損於過哀積瘁之際膈氣頻作外候添感而診察不以時許湯劑亦令輒停臣民之焦迫悶鬱曷有其極此時藥院日承起居夙夜在公以盡保護聖躬之方則若臣之受恩如天報答無地者幸叨是任奔走殫竭以效涓埃固所願也誠當命下卽進以伸犬馬之誠而第臣自經初秋毒痁之後衰敗之氣終未回蘇而寒熱之症復發於日前數次劇痛略似譴却者僅爲數日眞元倍加澌綴神精轉益昏脫兩脚之酸麻者今至枯痿無力臥而坐坐而起左右扶將猶極艱辛暫時停立不敢生意而重以偏頭之風去而益甚眼瞖生赤頭疼如碎日試針藥未收分效抱頭闔眼不省人事終晝達宵痛楚叫死以此病狀無望蠢動末由盡誠於嘗藥之地祗事瀆擾於靜攝之中蔑分虧誠無復餘地臣罪尤無所逃臣情吁亦哀矣或有半分可堪之勢則豈敢爲一毫占便之道上孤洪造之恩下負耿結之忱自陷欺天罔上之科哉保護重任雖在平常之日猶不得虛縻況此趨日診候隨症議藥衛護將攝不容少緩之辰提調尤不可一日不備員也明矣玆不得不倩人構箚冒萬死呼籲於天地父母之前伏乞聖明俯垂哀憐亟遞臣內局之任仍治臣孤恩之罪以警具僚以延殘喘不勝幸甚答曰省箚具悉卿懇乏人之故雖不得不占下仕進非可論卿須安心勿辭加意善攝仍傳曰此批答遣史官傳諭
정조 13년
己酉九月十五日卯時上御誠正閣藥房入診園所進去都監堂郞同爲入侍時提調尹塾副提調金載瓚右承旨李書九記事官徐有聞假注書李海隣記注官白慶楷記事官李相璜待敎金祖淳郞廳徐敎修李學彬朴壽亨明川府使鄭宇朋醫官徐命緯李春敷金光國李翊臣卞觀海以次進伏訖塾曰日氣頗冷聖體調攝若何上曰少勝矣塾曰醫官今方入侍使之入診何如上曰不必入診矣上曰明日外梓室何時當奉發耶塾曰辰時矣塾曰傳語軍排立之路以新作路爲之則程道逶迤似有遲滯之慮而以銅雀津爲之則比新路殆減三十餘里傳語軍排立時以銅雀津磨鍊則似好矣上曰此則當從便爲之臨時可以觀勢爲之矣上曰外梓室陪進時卿及監造官長生殿郞廳皆進參乎塾曰然矣上曰監造官頗爲不緊而旣是本邑之人則今番下往於渠殆同錦衣還鄕不必除之而至於別工作之陪進則亦無關緊置之可也塾曰參上宣傳官朴與曾以狀元及第之故無宣薦而臣則未及詳知只以身手技藝及門閥之可堪於本職且其履歷旣經監察則錯認以必無拘礙擬於首望以至受點本廳廳規有不可乖了朴與曾所授本職勿施何如上曰依爲之身手技藝頗可堪云禁衛把摠相換可也出擧條載瓚曰兵曹判書尹塾以宣傳官望做錯只請原望勿施不言惶恐待罪事體所在誠爲未安推考何如上曰勿推可也出擧條命藥房先退上曰守令進前宇朋進前奏職姓名訖上曰北路水災挽近所無而至於明川則一路之尤甚邑也人命渰死至爲五百餘名之多如許錯愕之事曾所未有爾之勤幹予曾稔知故特爲差送爾其一倍惕念懋爲濟民之道命書九宣諭訖命宇朋先退命書傳敎曰都承旨許遞與未差之代前望單子入之待下批牌招察任命退承史以次退出
정조 13년
己酉九月十五日未時上御誠正閣同副承旨與執船差使員入侍時同副承旨曺允大假注書李海隣記注官白慶楷記事官李相璜通津府使金珠淵以次進伏訖上敎珠淵曰水下船所餘者爲幾隻乎珠淵曰水上船皆已放送而水下船所餘者爲一百八十五隻矣上曰爾之自初勤幹予甚嘉之船人之器械中或有傷敗與遣失之弊往復監司盡數覓給俾無一毫見失之弊什物之推給與執留者別成笏記送于監營而此等擧行如不如初則難免重勘惕念擧行可也命退諸臣以次退出
정조 13년
行都承旨趙宗鉉坐左承旨李祖承坐右承旨李書九坐左副承旨李敏采坐直右副承旨洪仁浩坐直同副承旨曺允大坐注書徐有聞仕一員未差假注書李海隣仕直事變假注書沈能迪仕
정조 13년
藥房副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定當進湯劑爲宜臣不任區區憂慮敢來問安竝此仰稟答曰不必入侍矣
정조 13년
曺允大啓曰禁衛營將官來言今日本營軍兵日次私習云矣敢啓傳曰知道
정조 13년
曺允大啓曰御營廳將官來言今日本廳軍兵日次私習云矣敢啓傳曰知道
정조 13년
傳于李敏采曰都廳入侍
정조 13년
吏曹敦寧都正單李昌會
정조 13년
傳于洪仁浩曰見卿書啓穿壙後中心土色土性黃赤堅膩倍勝於開金井時其爲萬幸豈可以文字形喩乎卿則上來事下諭于錦城尉齎來營校邊將承傳持來撥軍各別施賞事亦爲下諭于畿伯
정조 13년
以園所都監狀啓穿壙土色監封上送事傳于李敏采曰觀此狀辭及封進士性漸益黏膩土色尤爲明黃似此土品莫不曰初見比開金井日又倍勝萬幸萬幸齎來相地官令本監爲先好窠拔例差定後草記摠護使待再明日下外梓室後親自監視封標仍爲上來事回諭
정조 13년
以宣傳官洪棆書啓船艙以上治道處看審民情採探事傳于洪仁浩曰科外之役稱以此等工役前後何限云云人事之未瑩極矣然猶諂調何處學來所謂書啓無一實際語如許宣傳官當用於何處乎所當棍汰而十分參酌分付兵曹來顯考瀆以此黜陟先令渠廳付之末座近來宣傳官全不知奉命體重所謂摘奸不成貌樣反不若備郞因廟堂分付往來寧不駭然後復若此竝與不飭行首宣傳官當嚴處令兵判嚴飭聞偕往宣傳官之言燻造契人之以官給雇價太半不足頗爲弊端云此則事勢果然觀勢追給已有下敎於當初分給時此意令賑堂知悉依初下敎招問契人卽爲加給今番治道之役使契人當之非不知無例而以其慣於治道也無例之擧何拘常例從便優給後仍卽草記事分付
정조 13년
曺允大以轝士廳言啓曰外梓室陪往本廳從事官元永胄馳報內今日申時陪外梓室巳時到纛島津無事渡涉軍人等無病傷之事仍爲前進云緣由敢啓傳曰知道
정조 13년
曺允大以訓鍊都監都提調意啓曰今番船艙浮橋之役係是莫重所用或慮有一夫之呵凍呼飢前後聖敎至懇至嚴故自備局發遣郞廳屢次摘奸而郞廳卽是官人船人輩設有冤鬱之端決難任意告訴故擇定訓局伶俐將校數三人不住廉察則黃海道水營及所管海州延安長淵白川殷栗長連吾叉浦等邑鎭兵防船沙格等處竝皆厚給糧饌柴木或造給衣服或衣資錢文從優上下無怨言而有頌德海西擧行之冠於三道聖上旣已洞悉昭示判付則不必更陳以忠淸道言之則洪州藍浦泰安三邑皆厚給糧饌柴木衣資頗有頌聲餘外安興平薪所謂糧米只一日二升磨鍊以給丹陽地土船二隻合沙格十名及淸風船二隻之爲丹陽所管自丹陽上送沙格合十名皆於八月三十日到迫船艙所而竝無糧米帖給之事所斤鎭兵船沙格十五名皆着薄薄布衣袴渠等言內水軍凡一百七十五名中除出貧不能納錢者三十名騎船以送餘軍爲一百四十五名而每名各徵二兩錢則其數爲二百九十兩而僉使則不知舟師吏竝呑云結城兵防船各一隻沙格三十三名糧米日二升磨鍊上下追後各米一石式上下而米則一石價以錢三兩代給韓山兵防船各一隻沙格三十五名糧米日二升磨鍊上下水軍每名徵錢五錢上來沙格處二兩式分給林川兵船沙格十二名等處米七石都數上下勒定以五十日計糧數日內當絶糧云而無論結城韓山林川船人輩無不衣薄不堪耐以京畿言之則喬桐坡州通津皆優給糧饌柴木富平船五隻長湍船八隻沙格等料米皆日二升上下衣則甚薄廣州民林有福文成大等船二隻販柴下來有福則八月二十七日爲松坡別將所執捉成大則八月初三日亦爲松坡所捉至今待令於船艙所而竝無一升米上下原春道寧越官船一隻來待而格軍三名竝衣薄京江大小船則竝無料云矣外方擧行之善不善未必盡入於今此廉探之中而第以現發者論之所斤之徵錢二百九十兩仍卽乾沒之狀萬萬痛惡韓山之徵錢雖極可駭畢竟以二兩分給船格比之所斤其罪差有間焉然五錢所徵之都數爲幾許不可詳知則二兩分給之後餘數有無亦不可不査問所斤鎭當該僉使韓山郡當該郡守竝令該府勘處丹陽郡四隻船沙格之無一升料米尤極可駭亦不可不拿問以處廣州船之不給糧米自八月初執捉待令安有如許遞事伊時府尹今旣被罪松坡津當該別將合施棍汰之罰其餘糧米日二升磨鍊及以七石米計糧五十日之守令邊將雖不能盡心擧行旣與不給有異竝施重推之典俾知警懼衣薄不能堪耐者依日前下敎令度支量宜擧行何如傳曰允爲先自廟堂更加嚴飭畿湖道臣詳査狀聞後稟處湖西事收斂與容奸必不止此各別嚴飭斯速査問收斂物種趁卽推給事亦爲嚴飭其中丹陽船卽船艙前例元上來者不給糧似因襲謬日前使之還下送而尙今四隻之留滯必是該郞不能照察之致工曹郞官事過後當處分船隻則卽爲放送地方官勿論廣尹事事件各異不可以譴罷置之拿處可也
정조 13년
己酉九月十六日巳時上御重熙堂左副承旨入侍時左副承旨李敏采記事官徐有聞李相璜金祖淳以次進伏訖上曰戶曹判書入侍出榻敎賤臣承命出與戶曹判書徐有隣偕入進伏有隣曰今此遷園發靷時轝士軍不可無依接與炊飯處沙斤川站有新建庫舍水原新邑站園所站皆有匠手募軍假家以此許借而至於果川站則無推移之路量宜造給與公廨民舍間借給之意竝爲分付畿營何如上曰依爲之出擧條上敎有隣曰此外姑無稟達事乎有隣曰然矣別無目下稟達之事矣命退諸臣以次退出
정조 13년
己酉九月十六日午時上御弘敎門左承旨與都廳入侍時左承旨李祖承假注書李海隣記注官金健修金鳳顯都廳李晩秀李益運郞廳李昌會以次進伏訖上命書傳敎曰誌文事體自別監刻時都監堂上該曹郞廳禮成後令都監別單書入其中都監郞廳李昌會首尾效勞晝夜董役刻役校役勤幹最著似此莫重之役豈循常例況其人地何試不可敦寧都正加設單付使之卽爲肅命役所待令員役工匠等令度支先爲施賞事分付又命書傳敎曰御製誌文刻役今旣告竣云封裹時當臨見而陪進則只監刻堂郞爲之只承旨都廳各一員入侍祖承曰都監郞廳李昌會敦寧都正加設單付事命下矣李昌會以前任瑞興府使方在居下未敍用中何以爲之乎上曰蕩滌可也出擧條誌文封裹時上親自看檢封裹訖上曰誌文陪進時開明政門肅章門進善門敦化門正門陪進而在院承旨皆於直所前祗迎事分付賤臣承命出傳命退諸臣以次退出
정조 13년
己酉九月十六日酉時上御重熙堂右副承旨與都廳入侍時右副承旨洪仁浩假注書李海隣記注官金健修記事官李相璜都廳李益運以次進伏訖上命招入相地官朴仁素仍敎曰穿壙旣爲四尺則所餘者當爲三尺此爲周尺四尺乎營造四尺乎仁素曰爲營造四尺矣上曰頃日筵中已有下敎者大抵穴深之法寧淺毋深營造七尺代以周尺十尺用之之意曾有筵敎則都監堂上豈有用營造之理也爾或錯認以營造耶爾則終始看役獨無雜話今齎土色而來予庸嘉之特爲分付該監以爾差定好窠爾其知悉敎仁浩曰天文學兼敎授一窠爲先加設以朴仁素差下此後都政遷轉時時任敎授姑置之朴仁素先爲區處事分付命仁素退出敎益運曰舊園所役事今至何境益運曰諸般工役今幾告訖矣上曰明日待罷漏發行必爲趁早入去以穴深之言更爲言及於都監堂上留看再明日下外梓室後仍爲上來好矣旣爲穿壙則恐洩地氣若庇覆外壙則必無洩氣之慮以此意言于摠護使命退諸臣以次退出
정조 13년
行都承旨趙宗鉉坐左承旨李祖承坐右承旨李書九坐直左副承旨李敏采坐右副承旨洪仁浩坐同副承旨曺允大坐直注書徐有聞仕直一員未差假注書李海隣仕事變假注書未差
정조 13년
藥房副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定當進湯劑爲宜臣不任區區憂慮敢來問安竝此仰稟答曰不必入侍
정조 13년
曺允大以都摠府言啓曰今日入直內三廳武兼禁軍及軍兵等中日習射請出標信傳曰知道
정조 13년
李敏采啓曰來二十一日輪對日次矣敢稟傳曰爲之
정조 13년
曺允大啓曰事變假注書沈能迪身病猝重勢難察任今姑改差何如傳曰允
정조 13년
傳于洪仁浩曰外梓室奉詣後轝士軍丁令園所都監待其入去酒與粥間卽爲分饋事仍令三堂上知悉監饋事下諭
정조 13년
以京畿監司狀啓浮橋所用外船隻放送事傳于李敏采曰近二百隻內放送者不過四十餘隻而浮橋所用皆以公船爲之則未放之船以其器械之執留而然乎抑餘數預備而然乎雖無器械願欲先歸從願放送而餘數預備中觀勢加數放送事回諭仍以此意令訓將及該郞知悉屢次申飭之下如無實效其可成說乎此意一體知悉
정조 13년
李書九以吏曹言啓曰成均館學諭盧橙受由過限未上來依例罷職何如傳曰允
정조 13년
曺允大以轝士廳言啓曰外梓室陪往本廳從事官元永胄馳報內陪外梓室今日酉時無事到果川止宿軍人等無病傷之事云緣由敢啓傳曰知道
정조 13년
趙宗鉉以觀象監一提調意啓曰園所都監穿壙土色齎來相地官令本監爲先好品窠拔例差定後草記事命下矣本監兼敎授時無見窠相地官朴仁素天文學兼敎授加設差下之意敢啓傳曰知道
정조 13년
趙宗鉉以觀象監一提調意啓曰新差天文學兼敎授朴仁素令該曹付軍職冠帶常仕何如傳曰允
정조 13년
曺允大以賑恤廳言啓曰以宣傳官洪棆船艙以上治道處看審書啓傳曰燻造契人之以官給雇價太半不足頗爲弊端云此則事勢果然觀勢追給已有下敎於當初分給時此意令賑堂知悉依初下敎招問契人卽爲加給今番治道之役使契人當之非不知無例而以其慣於治道也無例之擧何拘常例從便優給後仍卽草記事命下矣謹依傳敎燻造契人等處以傳敎內辭意曉諭後反復詳問則契人等所告內以爲跨月治道所費夥多前此所下錢八百兩雖有不足之患而治道之役自官給價旣出不拘常例之特恩則此後所入何敢指一仰對惟俟官家處分云目今事役幾至垂畢內外契人之前後所費參酌較量加給七百兩以準一千五百之數則似可相當漢城府留置條中錢七百兩卽爲上下之意敢啓傳曰知道
정조 13년
己酉九月十七日未時上御重熙堂右承旨入侍時右承旨李書九假注書李海隣記事官李相璜金祖淳以次進伏訖上命書傳敎曰新園距京恰過百里每歲展省勢難若前雖欲間年一爲拘掣自如京而各司各營之弊外而民邑之弊外此許多經費之原式近規無非貽弊之端貽弊如此抑情至難須有別般講究拔例創定之擧然後情可伸而弊可祛爲今日廟堂有司之臣者若知予心寧不另思對揚之策以求便好底道理乎今年則凡係出自經費與民邑者纔已別下傳敎而自來春展省之行船楫取辦於京江橋梁勿用於惠廳以至器用糧草亦竝無以儲置米會減陪扈百官軍兵各有定數官受盤纏各有定界畢得息肩排比磨琢十分稱好爲京外按行之指南則自此情文無缺軍民永賴予可以安意展省是豈尋常政令則宜示重其事之意合行條件彙成一副典則名之以園行定例大臣摠裁堂上以備堂中差定會于備局編摩以進事令廟堂知悉又命書傳敎曰陵幸時用民力處儲置米會減出於先大王爲小民若保如傷之盛德中一事然而一時特恩近來賞典自下擧行每不免有名而無實畿穀之枵然畿民之盻然職由於稍久而生奸每經一行未嘗不爲之悶然恐違仰述之道常年幸行心尙若此況是園是役乎園役所需多取諸宮中均廳財力之移劃者亦令給代又況直自經費所出乎又況所減不如所入乎又況年穀稍熟在小民蒙惠穀不如錢乎由前由後不問於有司已有決定于中者今番園役及奉轝行展拜行出於民邑而以經費會減者無論已給未給似必姑未報該廳及今下敎庶可及一竝勿用經費令廟堂區劃別般錢貨於畿營使之隨卽準償內無損於經費外有益於民邑此可爲一分盡吾誠之一端以此知悉惕念擧行命退承史以次退出
정조 13년
行都承旨趙宗鉉坐左承旨李祖承坐右承旨李書九坐左副承旨李敏采坐直右副承旨洪仁浩坐同副承旨曺允大坐直注書徐有聞仕一員未差假注書李海隣仕直事變假注書金履喬仕
정조 13년
藥房副提調趙宗鉉啓曰伏未審夜間聖體調攝若何寢睡水剌之節何如膈間往來之候亦何如臣率諸御醫趁早入診詳察聖候議定當進湯劑爲宜臣不任區區憂慮敢來問安竝此仰稟答曰知道
정조 13년
大駕詣永祐園入齋室後內閣政院玉堂藥房口傳問安答曰知道
정조 13년
沈能迪改差代以金履喬爲事變假注書
정조 13년
傳于洪仁浩曰今日當詣園所展拜該房知悉
정조 13년
趙宗鉉啓曰王大妃殿惠慶宮問安何承旨進去乎敢稟傳曰右承旨進去
정조 13년
藥房都提調提調前望單子入之都提調蔡濟恭提調徐有隣落點